RAPPORT TAL-KUMMISSJONI LILL-PARLAMENT EWROPEW U LILL-KUNSILL It-Tieni Rapport ta’ Progress dwar l-implimentazzjoni mill-Ġeorġja tal- Pjan ta’ Azzjoni dwar il-Liberalizzazzjoni tal-Viża /* COM/2014/0681 final */





1. INTRODUZZJONI L-Unjoni Ewropea (minn hawn ’il quddiem l-UE) varat djalogu ta’ liberalizzazzjoni tal-viża mal-Ġeorġja fl-4 ta’ Ġunju 2012. Fil-25 ta’ Frar 2013, il-Kummissjoni Ewropea ppreżentat lill-gvern tal-Ġeorġja bi Pjan ta’ Azzjoni dwar il-Liberalizzazzjoni tal-Viża (PALV) li jidentifika l-parametri referenzjarji li l-Ġeorġja teħtieġ tilħaq sabiex iċ-ċittadini tagħha, li huma detenturi ta’ passaporti bijometriċi, jivvjaġġaw lejn iż-żona Schengen mingħajr il-ħtieġa ta’ viża. Fil-15 ta’ Novembru 2013, il-Kummissjoni adottat l-Ewwel Rapport ta’ Progress dwar l-implimentazzjoni mill-Ġeorġja tal-PALV[1]. Ir-rapport ivvaluta l-progress li sar mill-Ġeorġja fl-implimentazzjoni tal-ewwel fażi (aspett leġiżlattiv u ppjanar) tal-parametri referenzjarji tal-PALV bħala tajjeb ħafna u joffri għadd ta’ rakkomandazzjonijiet. Fi Frar, Marzu u Mejju 2014, il-Ġeorġja ppreżentat rapport ta’ progress aġġornat. Fir-rebbiegħa tal-2014 saret missjoni ta’ evalwazzjoni b'esperti mill-Istati Membri tal-UE, assistiti mis-servizzi tal-Kummissjoni, is-Servizz Ewropew għall-Azzjoni Esterna (SEAE) u d-Delegazzjoni tal-UE għall-Ġeorġja. Din il-missjoni ffukat fuq il-Blokk 3 u l-Blokk 4 tal-PALV, li qatt ma kienu ġew evalwati fuq il-post. Dan hu t-tieni u l-aħħar rapport ta’ progress dwar l-ewwel fażi tal-implimentazzjoni tal-PALV mill-Ġeorġja[2]. Huwa jispjega kif il-parametri referenzjarji tal-ewwel fażi ġew indirizzati u jirrakkomanda li tinbeda valutazzjoni tal-parametri referenzjarji tat-tieni fażi, li jikkonċernaw l-implementazzjoni effettiva u sostenibbli ta’ miżuri rilevanti. Ir-rapport huwa akkumpanjat minn Dokument ta’ Ħidma tal-Persunal tal-Kummissjoni (DĦPK), li jagħti ħarsa aktar mill-qrib lejn l-iżviluppi deskritti hawnhekk. Barra minn hekk, kif meħtieġ skont il-metodoloġija tal-PALV, huwa janalizza l-impatti migratorji u ta’ sigurtà mistennija tal-liberalizzazzjoni futura tal-viża. Ir-rapport isegwi l-istruttura tal-PALV. Imqassam f’sezzjonijiet li jikkorrispondu mal-erba’ blokki tal-PALV u b’kunsiderazzjoni għar-rakkomandazzjonijiet li saru fir-rapport tal-2013, huwa jiddeskrivi kif l-awtoritajiet tal-Ġeorġja ttrattaw ir-rekwiżiti tal-PALV u, fis-sezzjoni konklużiva, huwa jirrakkomanda li l-valutazzjoni għandha tgħaddi għall-implimentazzjoni tat-tieni fażi tal-parametri referenzjarji tal-PALV. 2. VALUTAZZJONI TAL-MIŻURI SKONT L-ERBA' BLOKKI TAL-PJAN TA' AZZJONI GĦALL-LIBERALIZZAZZJONI TAL-VIŻA 2.1. Blokk 1: Is-sigurtà tad-dokumenti, inkluża l-bijometrika Fid-29 ta’ Mejju 2014, il-Parlament tal-Ġeorġja adotta emendi dwar l-iżvolġiment tal-passaporti bijometriċi fil-konsulati tal-Ġeorġja. Għaldaqstant, mit-28 ta’ Lulju 2014 'l hawn passaporti li huma konformi mal-ICAO biss inħarġu lil ċittadini Ġeorġjani. Fil-11 ta’ Frar 2014, ġew introdotti kondizzjonijiet aktar stretti fuq il-ħruġ tat-tieni passaport. Il-Kodiċi ta’ Kondotta tal-Aġenzija għall-Iżvilupp tas-Servizz Pubbliku ġiet adottata fil-31 ta’ Ottubru 2013. Il-Ġeorġja stabbiliet pjan bi skeda ta’ żmien indikattiva u allokat riżorsi finanzjarji biex titlesta d-diġitalizzazzjoni tar-reġistri ċivili. Fid-29 ta’ Mejju 2014, il-Ġeorġja emendat il-liġi rilevanti li tillimita d-dritt li n-nies jibdlu l-ewwel isem u, kif mitlub, ipprovdiet informazzjoni dwar: - strumenti legali rilevanti dwar il-qbid u l-ħżin tal-marki tas-swaba’; - il-projbizzjoni ta’ estensjoni tal-passaport; - l-implimentazzjoni tal-prinċipju ‘persuna waħda dokument wieħed”; kif ukoll - ir-reġim tal-protezzjoni tad-dejta personali li jirrigwarda l-Blokk 1 tal-parametri referenzjarji. 2.2. Blokk 2: Ġestjoni Integrata tal-Fruntieri, il-Ġestjoni tal-Migrazzjoni, l-Ażil Fit-13 ta’ Marzu 2014, il-Gvern tal-Ġeorġja adotta ‘Strateġija ta’ Ġestjoni tal-Fruntieri tal-Istat (2014-18)” u, fis-6 ta’ Mejju 2014, il-Pjan ta’ Azzjoni li jakkumpanjah. L-Istrateġija l-ġdida għandha komponent b'saħħtu ta’ bini ta' kapaċità u tidentifika “fruntiera ħadra” bħala wieħed mill-oqsma ta’ prijorità tagħha. Il-Ġeorġja kompliet tikkollabora mal-Istati Membri tal-UE, ma' pajjiżi oħra u ma' organizzazzjonijiet internazzjonali. Sabiex tkompli tissaħħaħ il-kooperazzjoni mal-pajjiżi fir-reġjun, f’Mejju 2014 hija elaborat abbozz ta’ Ftehimiet Bilaterali dwar il-Kummissarji tal-Fruntieri li kienu kondiviżi mal-Armenja u l-Ażerbajġan. F’Diċembru 2013, il-Ministeru tal-Affarijiet Interni tal-Ġeorġja u l-Aġenzija Ewropea għall-Ġestjoni tal-Kooperazzjoni Operattiva fil-Fruntieri Esterni tal-Istati Membri tal-UE (Frontex) ikkonkluda Pjan ta’ Kooperazzjoni għall-2013-15. Il-Ġeorġja kompliet issaħħaħ il-programmi ta’ taħriġ tagħha, fost l-oħrajn billi żiedet modulu ġdid ta’ taħriġ għal dawk li jfittxu ażil u għar-rifuġjati fil-kurrikulu ta’ taħriġ bażiku tal-Pulizija tas-Sorveljanza u l-Uffiċjali tal-Kontroll tal-Fruntieri. Sar taħriġ dwar il-"Liġi tal-2013 dwar il-Pulizija" u, f’Ottubru 2014, tnieda Programm ewlieni ġdid dwar Il-Liġi ta' Regolamentazzjoni tal-Pulizija. Fil-qasam tal-ġestjoni tal-migrazzjoni, il-“Liġi dwar l-Istatus Legali tal-Barranin u l-Apolidi” daħlet fis-seħħ fl-1 ta’ Settembru 2014. Liġijiet sekondarji ta’ akkumpanjament ġew elaborati u approvati mill-Gvern fis-26 ta’ Awwissu 2014. Id-Dipartiment tal-Migrazzjoni ġie stabbilit fil-Ministeru tal-Affarijiet Interni fl-1 ta’ Settembru 2014. Iċ-Ċentru ta’ Mobilità kompla jiffunzjona fil-proġett iffinanzjat mill-UE ta' Programm Komprensiv ta' Assistenza Wara l-Wasla għar-Riintegrazzjoni għal Migranti li Jirritornaw, iżda saru l-arranġamenti biex progressivament il-Ministeru għall-Persuni Spostati Internament jieħu t-tmexxija taċ-Ċentru. Il-kostruzzjoni ta’ ċentru ta’ akkomodazzjoni temporanja għall-migranti irregolari kien finalizzat fis-sajf tal-2014. Is-Segretarjat tal-Kummissjoni tal-Istat dwar Kwistjonijiet ta’ Migrazzjoni (SCMI) kompla jissorvelja l-implimentazzjoni tal-Istrateġija u Pjan ta' Azzjoni dwar il-Migrazzjoni 2013-15 u introduċa l-aġġustamenti u aġġornamenti meħtieġa. F’Settembru 2014, bl-appoġġ ta’ approċċ tal-UE “Aktar għal Aktar” ibbażat fuq l-inċentivi u f’kooperazzjoni maċ-Ċentru Internazzjonali għall-Iżvilupp tal-Politika dwar il-Migrazzjoni (ICMPD), is-Segretarjat ta bidu għal tfassal ta' strateġija għall-perjodu ta’ programmazzjoni li jmiss 2016-20. Sabiex jitħaffef l-iżvilupp ta’ Sistema Unifikata Analitika tal-Migrazzjoni, fi Frar 2014 inħoloq grupp ta’ ħidma fis-SCMI. Il-grupp ikkonsulta esperti internazzjonali dwar dokument kunċettwali komprensiv imħejji f’Awwissu 2014. Huwa mistenni li s-sistema ssir operattiva sa nofs l-2016. Is-"Sistema ta' Twissija dwar dawk li jeċċedu l-permess ta’ soġġorn" li ilha topera fuq bażi sperimentali minn April 2013 tnediet b’mod uffiċjali f’Settembru 2014. Fil-qasam tal-ażil, il-Ġeorġja emendat il-qafas legali tagħha fis-26 ta’ Diċembru 2013, billi introduċiet emenda li tiżgura dokumentazzjoni għal dawk il-persuni li jfittxu l-ażil sa mill-bidu nett tal-proċedura tal-ażil. Emendi oħra li daħlu fis-seħħ fl-1 ta’ Settembru 2014 jipprovdu għall-ħruġ ta’ karta tal-identità temporanja għal dawk li jfittxu l-ażil. Il-Ġeorġja ċċarat l-implimentazzjoni tar-rekwiżit li jimponi l-obbligu li l-applikazzjoni għall-ażil issir fi żmien 24 siegħa minn meta l-persuna tidħol fit-territorju: sa issa, ma kienx hemm każi ta' applikazzjonijiet tard li ġew miċħuda. Il-kapaċitajiet tal-Ministeru responsabbli għal dawk li jfittxu l-ażil qed jissaħħu; persunal addizzjonali qed jiġi reklutat biex jiddetermina l-istatus ta’ refuġjat u ġew ippjanati korsijiet intensivi ta’ taħriġ. Il-kapaċitajiet operattivi tal-unità ta’ Informazzjoni dwar il-Pajjiż tal-Oriġini ssaħħew ukoll. Fi Frar 2014, il-Gvern tal-Ġeorġja pprovda l-finanzjament meħtieġ u kkonkluda ftehim mal-Aġenzija tan-Nazzjonijiet Uniti għar-Rifuġjati (UNHCR) u l-Uffiċċju tal-Istati Uniti għal Koperazzjoni fid-Difiża għall-estensjoni taċ-ċentru ta’ akkoljenza f’Martkopi. Ix-xogħol ta' ppjanar kien ikkompletat fis-sajf tal-2014 u l-kostruzzjoni se tibda fil-bidu tal-ħarifa 2014. Il-Ġeorġja għamlet sforzi biex issaħħaħ il-kapaċitajiet tagħha tal-ġbir ta’ dejta. Il-Ministeru tal-Persuni Spostati Internament, f’kooperazzjoni mill-qrib mal-UNHCR, u permezz ta' sostenn finanzjarju mill-UNHCR, fassal bażi tad-dejta elettronika ġdida, li hija mistennija ssir operattiva f’Diċembru 2014. Il-Ministeru eżamina l-proċeduri għall-appell kontra d-deċiżjonijiet tal-ażil u fassal abbozz ta’ emendi, li huwa bagħt lill-UNHCR għall-kummenti f’Marzu 2014. 2.3. Blokk 3: L-Ordni u s-Sigurtà Pubblika Il-Ġeorġja kompliet tagħmel progress fil-prevenzjoni u l-ġlieda kontra l-kriminalità organizzata. F’Ottubru 2013, hija adottat l-Istrateġija Nazzjonali 2013-2014 dwar il-Ġlieda kontra l-Kriminalità Organizzata u, f’Novembru 2013, Pjan ta’ Azzjoni li jakkumpanjaha. Il-Kunsill ta’ Koordinazzjoni Interaġenziji għall-Ġlieda kontra l-Kriminalità Organizzata jagħmel monitoraġġ attiv tal-implimentazzjoni taż-żewġ dokumenti u ppreżenta l-ewwel rapport ta’ implimentazzjoni f’Lulju 2014. Bil-qafas legali u ta’ politika eżistenti dwar it-traffikar tal-bnedmin (Tafficking in Human Beings - THB), il-Ġeorġja hija mgħammra tajjeb sabiex tindirizza l-kwistjoni b’mod xieraq. Il-Pjan ta’ Azzjoni Nazzjonali għall-perjodu 2013-14 jinsab fis-seħħ u l-Kunsill THB huwa li mekkaniżmu ta’ koordinazzjoni ċentrali għall-ġlieda kontra t-traffikar tal-bnedmin. Il-Kunsill elabora l-"Linji Gwida tal-Infurzar tal-Liġi dwar l-Investigazzjoni u l-Prosekuzzjoni ta’ Każijiet ta’ Traffikar u t-Trattament tal-Vittmi u l-Vittmi Statutorji tat-Traffikar tal-Bnedmin”, li kienu mqassma fost l-awtoritajiet tal-infurzar tal-liġi kompetenti kollha f’Ġunju 2014. Il-Mekkaniżmu ta’ Konsultazzjoni Nazzjonali, li ilu fis-seħħ minn Frar 2007, li jiżgura li l-vittmi tat-traffika kollha preżunti u identifikati jiġu ttrattati skont l-istandards legali preskritti. Mill-2006, il-Fond tal-Istat għall-Protezzjoni u l-Għajnuna lill-Vittmi tat-THB kien responsabbli għal żewġ postijiet ta’ kenn għall-vittmi, il-finanzjament tal-protezzjoni tal-vittmi, għajnuna, riabilitazzjoni, u ħlas ta’ kumpens. Id-Dipartiment Ċentrali tal-Pulizija Kriminali fil-Ministeru tal-Affarijiet Interni huwa l-aġenzija tal-infurzar tal-liġi kompetenti biex jinvestiga t-THB. Barra minn hekk, servizz reġjonali ġie stabbilit fir-reġjun ta' Adjara f’Jannar 2014. It-taħriġ u s-sensibilizzazzjoni huma elementi importanti tal-approċċ tal-Ġeorġja għall-prevenzjoni u l-ġlieda kontra t-traffikar tal-bnedmin u jitwettqu fuq bażi regolari. Bil-ħsieb tat-tieni fażi tal-implimentazzjoni tal-PALV, il-Ġeorġja hija mħeġġa tkompli tiżviluppa l-mekkaniżmu ta' rappurtar dwar il-valutazzjoni ta’ theddid u, fil-kuntest tar-riforma li għaddejja bħalissa dwar il-liġi tax-xogħol, biex tindirizza l-kwistjoni relatata mat-THB ta' mekkaniżmu dwar l-Ispettorat tax-xogħol. Il-qafas legali u istituzzjonali dwar il-prevenzjoni u l-ġlieda kontra l-korruzzjoni jinsab fis-seħħ. B’mod ġenerali, il-leġiżlazzjoni eżistenti hija mfassla sew, b'mod xieraq u skont in-normi Ewropej fejn dawn jeżistu. Id-dispożizzjonijiet leġiżlattivi l-ġodda dwar il-protezzjoni tal-iżvelaturi daħal fis-seħħ fl-14 ta’ April 2014. Barra minn hekk, f’April 2014, il-Kunsill ta’ Koordinazzjoni Interaġenziji għall-Ġlieda kontra l-Korruzzjoni ħoloq Grupp ta’ Ħidma ad hoc dwar l-implimentazzjoni tar-rakkomandazzjonijiet tal-Grupp ta’ Stati kontra l-korruzzjoni (GRECO) u l-Konvenzjoni tan-Nazzjonijiet Uniti kontra l-Korruzzjoni (UNCAC) dwar il-finanzjament tal-partiti politiċi li qed jiġu analizzati mill-Ministeru tal-Ġustizzja. Sabiex tittejjeb aktar is-sistema ta’ monitoraġġ dwar id-dikjarazzjonijiet tal-assi, il-Burò tas-Servizz Ċivili wettaq riċerka u konsultazzjoni pubblika estensivi dwar il-kwistjoni u se jippreżenta proposta leġiżlattiva lill-Gvern fil-ħarifa tal-2014. Kien hemm żviluppi pożittivi f’oqsma relatati mal-ġlieda kontra l-korruzzjoni. Liġi ġdida dwar is-servizz pubbliku qed tiġi elaborata. Tħejja l-hekk imsejjaħ Kunċett ta’ Riforma tas-Servizz Ċivili u l-gvern huwa mistenni jadottah fil-ħarifa tal-2014. Fil-preżent, la hemm il-prosekutur speċjalizzat u lanqas aġenzija speċjalizzata fl-Uffiċċju tal-Prosekutur biex jittrattaw każijiet ta’ korruzzjoni. Għalhekk, sabiex tiġi ffaċilitata l-implimentazzjoni effettiva tal-parametri referenzjarji tat-tieni fażi tal-PALV, l-awtoritajiet Ġeorġjani għandhom jikkunsidraw salvagwardji ulterjuri li jiżguraw l-indipendenza tal-Kap Prosekutur u l-istabbiliment ta’ uffiċċju tal-prosekutur speċjalizzat jew unità speċjalizzata għal każijiet ta’ korruzzjoni. Fil-qasam tal-prevenzjoni u l-ġlieda kontra l-ħasil tal-flus u l-finanzjament tat-terroriżmu, il-Ġeorġja ħejjiet l-emendi leġiżlattivi meħtieġa għall-‘Liġi dwar il-Faċilitazzjoni tal-Prevenzjoni tal-Legalizzazzjoni tad-Dħul Illeċitu" biex issegwi r-rakkomandazzjonijiet li saru fl-2012 mill-Kumitat ta’ Esperti dwar l-Evalwazzjoni ta’ Miżuri Kontra l-Ħasil tal-Flus u l-Finanzjament tat-Terroriżmu (MONEYVAL). L-emendi ġew rieżaminati mill-Gvern fis-sajf tal-2014 u huma skedati biex jiġu adottati mill-Parlament matul is-sessjoni plenarja fil-ħarifa tal-2014. In-nuqqasijiet rigward il-finanzjament ta’ terroriżmu, kif identifikati minn MONEYVAL, ġew indirizzati f’Novembru 2013, meta l-Parlament emenda d-dispożizzjoni rilevanti tal-Kodiċi Kriminali. L-emendi daħlu fis-seħħ fil-15 ta’ Jannar 2014. Il-Ġeorġja ffirmat il-Konvenzjoni tal-Kunsill tal-Ewropa dwar il-Prevenzjoni tat-Terroriżmu (CETS 196) fl-2005 u l-proċedura ta’ ratifika tinsab għaddejja. Kunsill Interaġenziji għall-Iżvilupp u l-Kooridinament tal-Implimentazzjoni tal-Istrateġija u l-Pjan ta’ Azzjoni fil-Ġlieda Kontra l-Ħasil tal-Flus u l-Iffinanzjar tat-Terroriżmu ġie stabbilit f’Diċembru 2013. F’Marzu 2014, il-gvern adotta Strateġija għall-Ġlieda Kontra l-Ħasil tal-Flus u l-Finanzjament tat-Terroriżmu (2014–17) u Pjan ta’ Azzjoni li jakkumpanjaha. Is-Servizz ta’ Monitoraġġ Finanzjarju (l-Unità tal-Intelligence Finanzjarja tal-Ġeorġja) kompla jopera. Fil-preżent, is-Servizz mhuwiex kompetenti biex jissospendi transazzjonijiet suspettużi, anke fuq bażi temporanja, bl-eċċezzjoni ta’ transazzjonijiet li jistgħu jintużaw għall-finanzjament tat-terroriżmu. Il-Ġeorġja tista’ tkun tixtieq tagħti konsiderazzjoni ulterjuri lil din il-kwistjoni fil-kuntest tat-tieni fażi tal-implimentazzjoni tal-PALV. Il-Ġeorġja kompliet tikkonsolida l-qafas politiku u leġiżlattiv fil-qasam tal-prevenzjoni tal-użu tad-droga. Fl-4 ta’ Diċembru 2013, hija adottat Strateġija Nazzjonali dwar id-Drogi u Pjan ta’ Azzjoni għall-2014-15. Id-dokumenti jikkunsidraw ir-rakkomandazzjonijiet tal-Grupp Pompidou u huma f’konformità ma’ standards Ewropej u internazzjonali. F’termini ta’ finanzjament, il-Ġeorġja tistrieħ ħafna fuq l-assistenza minn donaturi barranin, li, fl-aħħar nett, tista’ tqajjem mistoqsijiet dwar is-sostenibbiltà tal-implimentazzjoni tal-Istrateġija u l-Pjan ta’ Azzjoni. F'Marzu 2013 il-Ġeorġja ffirmat il-Konvenzjoni tal-Kunsill tal-Ewropa tal-2005 dwar il-Ħasil, it-Tfittxija, il-Qbid u l-Konfiska tad-Dħul mill-Kriminalità u dwar il-Finanzjament tat-Terroriżmu u rratifikatha f'Ottubru 2013. F’April 2014, il-Ġeorġja aderixxiet għall-Konvenzjoni tal-Aja dwar il-Protezzjoni tat-Tfal, li se tidħol fis-seħħ fl-1 ta’ Marzu 2015. F’Marzu 2009 il-Ġeorġja ffirmat il-Konvenzjoni tal-Kunsill tal-Ewropa tal-2007 dwar il-Protezzjoni tat-Tfal Kontra l-Isfruttament Sesswali u l-Abbuż Sesswali u l-Parlament irratifikaha f’Marzu 2014. Il-Protokoll Addizzjonali għall-Konvenzjoni tal-Liġi Kriminali dwar il-Korruzzjoni ġie ffirmat f’Marzu 2013 u rratifikat f’Lulju 2013. Il-qafas leġiżlattiv u istituzzjonali tal-Ġeorġja għall-kooperazzjoni ġudizzjarja f’materji kriminali huwa konformi mal-istandards Ewropej. Fit-tieni fażi tal-PALV, il-Ġeorġja tista’ tipprovdi informazzjoni dwar is-salvagwardji proċedurali disponibbli fir-rigward ta’ talbiet għal għajnuna reċiproka. Il-Ġeorġja tista’ tikkunsidra wkoll li tkompli ttejjeb il-ġbir ta’ dejta kwalitattiva u t-taħriġ għall-prosekuturi u l-imħallfin. Il-kooperazzjoni fl-infurzar tal-liġi ssaħħet permezz tal-introduzzjoni ta’ softwer għall-iskambju elettroniku interaġenziji (InterFlow) f’Diċembru 2013. Is-sistema hija mgħammra b’firma diġitali, tipprovdi tiftix rapidu tad-dejta u tippermetti lill-utenti jamministraw il-kompiti, li jippermetti skambju fil-ħin reali ta’ dokumenti b’mod sikur. Il-Ġeorġja avvanzat fil-qasam tal-protezzjoni tad-dejta, biex b’hekk il-qafas leġiżlattiv u istituzzjonali sar aktar konformi mal-istandards Ewropej. Fl-1 ta’ Awwissu 2014, il-Parlament adotta għadd ta’ emendi importanti għal-Liġi dwar il-Protezzjoni tad-Dejta Personali u diversi liġijiet oħrajn, li jinkludu: - l-estensjoni tal-mandat tal-Ispettur tal-Protezzjoni tad-Dejta Personali (IPDP) lejn l-ipproċessar tad-dejta fis-settur tal-pulizija, - ingħataw setgħat superviżorji lill-IPDP fuq is-settur privat mill-1 ta’ Novembru 2014 u - it-tisħiħ tal-indipendenza ta’ IPDP. Barra minn hekk, fit-2 ta’ Mejju 2014, il-Parlament adotta emendi għall-Kodiċi Kriminali biex jikkriminalizza l-ksur tar-regoli tal-protezzjoni tad-dejta. Fl-10 ta’ Jannar 2014, il-Ġeorġja rratifikat il-Protokoll Addizzjonali tal-2001 għall-Konvenzjoni Nru 108 tal-Kunsill tal-Ewropa, li daħal fis-seħħ fl-1 ta’ Mejju 2014. L-Ordni tal-Ministru tal-Affarijiet Interni dwar id-Digriet dwar l-ipproċessar u l-Protezzjoni ta’ Dejta Personali fil-Ministeru daħal fis-seħħ fl-1 ta’ Marzu 2014. L-Uffiċċju tal-IPDP kompla jopera. L-Uffiċċju għandu 15-il impjegat, inklużi avukati, analisti tas-sigurtà tad-dejta, maniġer tat-taħriġ u speċjalista tal-ikkatalogar tas-sistemi tal-ffajljar. Mill-2014, l-Uffiċċju għandu l-linja tiegħu fil-baġit tal-Istat u dan huwa meqjus bħala biżżejjed biex jiffinanzja l-attivitajiet attwali. Madankollu, fit-tieni fażi tal-PALV, u b’kunsiderazzjoni għall-estensjoni tas-setgħat u r-responsabbiltajiet tal-IPDP, għandha tingħata konsiderazzjoni għall-allokazzjoni ta' riżorsi finanzjarji addizzjonali. Barra minn hekk, għandu jkun żgurat li l-Uffiċċju tal-IPDP ikun lokalizzat f’bini li huwa xierqa għall-funzjonijiet il-ġodda tiegħu u, b’mod partikolari, il-ħtieġa li jiġi żgurat l-aċċess għall-pubbliku ġenerali. Lil hinn mill-parametri referenzjarji tal-PALV, iżda rilevanti għall-valutazzjoni tagħhom, huma l-iżviluppi relatati mal-ġudikatura u l-prosekuzzjoni. Fl-1 ta’ Awwissu 2014, b'konformità mar-rakkomandazzjonijiet tal-Organizzazzjoni għall-Kooperazzjoni u l-Iżvilupp Ekonomiku (OECD), il-Parlament adotta l-“Liġi dwar l-Emendi tal-Liġi Organika tal-Ġeorġja dwar il-Qrati ta’ Ġurisdizzjoni Ġenerali” li tirregola l-proċedura tal-ħatra tul il-ħajja kollha tal-imħallfin. Il-liġi daħlet fis-seħħ fid-19 ta' Awwissu 2014. L-emendi tal-2013 għall-"Liġi dwar is-Servizz ta' Prosekuzzjoni” jirrappreżentaw pass importanti lejn l-iżgurar tal-konformità ma’ standards Ewropej. Madankollu, il-ħatra tal-Kap Prosekutur għadha ssir mill-Prim Ministru fuq ir-rakkomandazzjoni tal-Ministru tal-Ġustizzja. 2.4. Blokk 4: Ir-Relazzjonijiet Esterni u d-Drittijiet Fundamentali Il-“Liġi dwar l-Istatus Legali tal-Barranin u l-Apolidi”, li daħlet fis-seħħ fl-1 ta’ Settembru 2014, tipprovdi l-bażi legali għad-dħul, permanenza, tranżitu u tluq ta’ persuni barranin. Il-liġi tiddefinixxi d-drittijiet u l-obbligi ta’ persuni barranin, apolidi, it-tipi ta' tneħħija u l-proċeduri għaliha, u l-kompetenzi tal-istituzzjonijiet tal-Istat ikkonċernati. Il-qafas legali meħtieġ li jiżgura aċċess għad-dokumenti tal-ivvjaġġar u tal-identità kemm għal ċittadini Ġeorġjani kif ukoll għal persuni barranin huwa fis-seħħ ukoll. Fis-7 ta’ Mejju 2014, il-“Liġi dwar l-Eliminazzjoni ta’ Kull Forma ta’ Diskriminazzjoni” (il-Liġi Kontra d-Diskriminazzjoni) daħlet fis-seħħ. L-għan tal-liġi huwa “li telimina kull forma ta’ diskriminazzjoni u tiżgura d-drittijiet indaqs tal-persuni fiżiċi u ġuridiċi kollha taħt il-leġiżlazzjoni tal-Ġeorġja, tkun xi tkun ir-razza, il-kulur tal-ġilda, il-lingwa, is-sess, l-età, iċ-ċittadinanza, l-oriġini, il-post tat-twelid jew ir-residenza, il-proprjetà jew l-istatus soċjali, ir-reliġjon jew it-twemmin, l-oriġini nazzjonali, etnika jew soċjali, il-professjoni, l-istat ċivili, is-saħħa, id-diżabbiltà, l-orjentazzjoni sesswali, l-identità tal-ġeneru u l-espressjoni, l-opinjonijiet politiċi jew oħra, jew karatteristiċi oħrajn”. Il-kamp ta’ applikazzjoni tagħha huwa vast ħafna u japplika wkoll għas-settur privat. Il-liġi tiddefinixxi d-diskriminazzjoni diretta u indiretta, tkopri d-diskriminazzjoni b’assoċjazzjoni u tipprojbixxi b’mod espliċitu li persuna tiġi sforzata, inkoraġġita jew appoġġata biex tiddiskrimina kontra terza persuna, kif ukoll id-diskriminazzjoni multipla u multidimensjonali. Hija tintroduċi wkoll il-kunċett ta’ azzjoni pożittiva fir-rigward tal-ugwaljanza bejn is-sessi u każijiet speċifiċi bħal dawk li jinvolvu maternità, tqala, jew diżabbiltajiet. Il-Liġi Kontra d-Diskriminazzjoni tipprevedi t-tisħiħ tar-rwol tad-Difensur Pubbliku bħala korp tal-ugwaljanza responsabbli biex tiġi eliminata d-diskriminazzjoni u żgurata l-ugwaljanza. Biex jiġu protetti u assistiti vittmi ta’ diskriminazzjoni, id-Difensur għandu jaġixxi bħala medjatur bejn il-partijiet bil-għan tal-promozzjoni tar-rikonċiljazzjoni. Il-Liġi l-ġdida tipprevedi kawżi ġudizzjarji quddiem il-qorti kompetenti bħala l-uniku rimedju għal diskriminazzjoni u, sabiex isir rimedju ġudizzjarju aktar aċċessibbli, saru għadd ta’ emendi għall-Kodiċi ta’ Proċedura Ċivili, il-Kodiċi Kriminali, il-Liġi dwar l-Ugwaljanza bejn is-Sessi u l-Liġi dwar id-Difensur Pubbliku biex jiġi ffaċilitat l-aċċess għall-ġustizzja f’każijiet ta’ diskriminazzjoni. Filwaqt li l-adozzjoni tal-Liġi Kontra d-Diskriminazzjoni, flimkien ma’ atti rilevanti oħra tal-qafas leġiżlattiv, tipprovdi l-bażi leġiżlattiva meħtieġa biex tiġi żgurata l-implimentazzjoni tal-parametru referenzjali rilevanti, jeħtieġ li l-garanziji jingħataw fil-fażi ta’ implimentazzjoni, speċjalment dawk ta’ natura proċedurali, biex jiġi żgurat li l-protezzjoni kontra d-diskriminazzjoni tkun biżżejjed u żgurata b’mod effettiv u kwalunkwe deroga tiġi applikata skont il-prinċipji ta’ neċessità u proporzjonalità. Fit-tieni fażi tal-PALV, l-implimentazzjoni tal-Liġi Kontra d-Diskriminazzjoni ser tiġi mmonitorjata mill-qrib u, jekk jitqies li hu meħtieġ, emendi ulterjuri għandhom jiġu kkunsidrati f’konsultazzjoni mill-qrib mas-soċjetà ċivili u esperti internazzjonali. Il-Ġeorġja għandha politika żviluppata tajjeb fil-qasam ta’ integrazzjoni ċivika u l-protezzjoni tad-drittijiet tal-minoranzi. Il-Kunċett Nazzjonali għat-Tolleranza u l-Integrazzjoni Ċivili u l-Pjan ta’ Azzjoni (2009-14) qed jiġu implimentati. F’Ġunju 2013, il-gvern stabbilixxa kummissjoni interaġenziji ta’ livell għoli li qed taħdem fuq kunċett nazzjonali ġdid u fuq pjan ta’ azzjoni. Riċentament, il-Ġeorġja żiedet l-isforzi tagħha dwar id-dritt tal-użu tal-lingwi minoritarji fir-relazzjonijiet mal-awtoritajiet pubbliċi u fl-indikazzjonijiet topografiċi lokali u, b’hekk, hija bdiet tħejji t-triq għall-iffirmar u r-ratifika tal-Karta Ewropea għal-Lingwi Reġjonali jew Minoritarji. Fit-2 ta’ April 2014, il-Parlament tal-Ġeorġja adotta Riżoluzzjoni li Tirratifika l-Konvenzjoni tan-Nazzjonijiet Uniti tal-1961 dwar it-Tnaqqis tal-Apolidija. L-istrument tal-adeżjoni għall-Konvenzjoni ġie ddepożitat f’Ġinevra fl-1 ta’ Lulju 2014. Il-“Liġi dwar iċ-Ċittadinanza Ġeorġjana”, li daħlet fis-seħħ fil-11 ta’ Ġunju 2014, tgħaqqad il-qafas legali eżistenti f’konformità mal-prinċipji tal-Konvenzjoni. Il-Parlament approva l-Istrateġija Nazzjonali dwar id-Drittijiet tal-Bniedem (2014-20) fit-30 ta’ April 2014 u l-Gvern approva l-Pjan ta’ Azzjoni li jakkumpanjaha (2014-15) fid-9 ta’ Lulju 2014. L-Istrateġija u l-Pjan ta’ Azzjoni jidentifikaw il-prijoritajiet fil-qasam tad-drittijiet tal-bniedem u jissimplifikaw l-attivitajiet ta’ diversi aġenziji tal-gvern. L-Istrateġija hi msejsa fuq erba’ pilastri— l-invjolabilità tad-drittijiet tal-bniedem mill-Istat, il-protezzjoni tad-drittijiet tal-bniedem minn każijiet ta’ ksur minn persuni oħra, l-iżvilupp tas-sistema li tippermetti lin-nies jinfurzaw id-drittijiet tagħhom, u t-tkattir tas-sensibilizzazzjoni tan-nies dwar id-drittijiet tagħhom — u telenka 23 qasam strateġiku ta' intervent. Il-Pjan ta’ Azzjoni jispeċifika l-għanijiet, l-objettivi, l-attivitajiet, l-aġenziji kompetenti, il-perjodi ta’ żmien u l-indikaturi. 3. IL-VALUTAZZJONI ĠENERALI U L-PASSI LI JMISS Il-Kummissjoni vvalutat l-implimentazzjoni tal-PALV tal-Ġeorġja skont metodoloġija stabbilita u abbażi tal-informazzjoni u d-dokumenti leġiżlattivi u ta' politika rilevanti pprovduti minnha. Saret missjoni ta’ evalwazzjoni b'esperti mill-Istati Membri tal-UE, assistiti mis-servizzi tal-Kummissjoni, is-SEAE u d-Delegazzjoni tal-UE għall-Ġeorġja. L-UE ssorveljat ukoll il-progress tal-Ġeorġja f’żoni relatati mal-PALV fil-Kumitat Konġunt UE-Ġeorġja għall-Faċilitazzjoni tal-Viża, il-Kumitat Konġunt UE-Ġeorġja tar-Riammissjoni, is-Sottokumitat UE-Ġeorġja dwar il-Ġustizzja, il-Libertà u s-Sigurtà, u d-Drittijiet tal-Bniedem u d-Demokrazija, kif ukoll fiad-Djalogu dwar id-Drittijiet tal-Bniedem. F’kull wieħed minn dawn il-kumitati, id-djalogu u l-kooperazzjoni bejn l-UE u l-Ġeorġja huwa kkunsidrat avvanzat ħafna. L-iżviluppi leġiżlattivi u ta’ politika deskritti kemm fl-ewwel rapport ta’ progress kif ukoll f'dan it-tieni rapport huma xhieda tal-impenn ġenwin tal-Ġeorġja għal djalogu dwar il-liberalizzazzjoni tal-viża. Fuq il-bażi ta’ analiżi dettaljata tal-kontenut u l-grad tar-riformi introdotti, il-Kummissjoni tista’ tikkonkludi li l-Ġeorġja rnexxielha tikseb il-parametri referenzjarji tal-ewwel fażi tal-PALV u li issa għandhom jiġu vvalutati l-parametri referenzjarji tat-tieni fażi. Fit-tieni fażi, il-Kummissjoni ser tiffoka fuq il-valutazzjoni tal-effikaċja u s-sostenibbiltà tal-implimentazzjoni tal-parametri referenzjarji tat-tieni fażi tal-PALV. Hija se tkompli wkoll tagħmel monitoraġġ tal-adegwatezza tal-qafas leġiżlattiv u ta’ politika, peress li ż-żewġ settijiet ta’ parmetri referenzjarji huma marbutin mill-qrib. Il-Kummissjoni ser tkompli tassisti lill-Ġeorġja fl-implimentazzjoni tal-PALV u timmonitorja b’mod attiv it-twettiq tagħha tal-parametri riferenzjarji kollha tal-PALV bil-għan li tippreżenta lill-Parlament Ewropew u lill-Kunsill b’rapport dwar aktar progress fl-2015. [1] COM (2013) 808 finali. [2] Ir-Rapport jirrifletti l-qagħda fil-25 ta’ Settembru 2014.